Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1154/11/5502	Čadca, 28.3.2012
EEČ : 2-37-56-2012

U Z N E S E N I E

Trestná vec:	obvinený XXXXX 
Zločin:	ublíženie na zdraví podľa § 155 odsek 1 odsek 2 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, XXXXX, Slovensko
Skutková veta:
dňa 10.12.2011 v čase okolo 07:20 hod, v kuchyni rodinného domu č. 725 v obci XXXXX, okr. Čadca, pristúpil k svojej matke XXXXX a túto bodol kuchynským nožom do oblasti ľavej strany krku, čím jej spôsobil zranenie - reznobodnú ranu o veľkosti 2 cm a hĺbke 3 cm a poškodenie nervového zväzku, čo si vyžiadalo operačný zákrok a práceneschopnosť v trvaní 3 mesiace

Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Vyšetrovateľ OR PZ OKP v Čadci  uznesením sp. zn. ČVS:ORP-694/OEK-CA-2011 zo dňa 10.12.2011  začal trestné stíhanie podľa § 199 ods. 1 Tr. por. a súčasne podľa § 206 ods. 1 Tr. por. vzniesol obvinenie XXXXX, pre zločin ublíženia na zdraví podľa § 155 ods. 1, ods. 2 písm. b/ Trestného zákona, na tom skutkovom základe, ako je uvedené vo výrokovej časti  predmetného uznesenia.
       Dňa 27.03.2012 predložil vyšetrovateľ OR PZ, OKP Čadca návrh na zastavenie trestného stíhania podľa § 215 ods. 1 písm. e/ Tr. por., spolu so spisovým materiálom sp. zn. ČVS:ORP-694/OEK-CA-2011.
       Preskúmaním spisového materiálu bolo zistené, že návrh vyšetrovateľa je dôvodný, nakoľko výsledky vyšetrovania preukazujú, že obvinený XXXXX nebol v čase činu pre nepríčetnosť trestne zodpovedný.
       Tento záver vyplýva najmä zo znaleckého posudku Centrum duševného zdravia s.r.o. v zastúpení XXXXX a XXXXX, ako aj zo znaleckého posudku XXXXX, ako aj z ostatného spisového materiálu.
       Obvinený XXXXX ako aj ostatní svedkovia odmietli vo veci vypovedať.
       Na základe príkazu Okresného súdu v Čadci sp. zn. 3 Tp 336/2011 zo dňa 15.12.2011 bol vydaný príkaz na vyšetrenie duševného stavu obv. XXXXX, a následne vyšetrovateľ OR PZ, OKP Čadca uznesením sp. zn. ORP-694/OEK-CA-2011 zo dňa 27.12.2011 pribral do konania znalcov z Centrum duševného zdravia s.r.o., za účelom vyšetrenia duševného stavu obvineného.
       Zo znaleckého posudku znalcov vyplýva, že obvinený XXXXX v čase spáchania činu trpel duševnou chorobou pravom zmysle slova t. j. psychózou. Išlo o prechodnú psychotickú poruchu so psychotickým narušením vnímania, myslenia a konania, ktorá momentálnou adekvátnou psychiatrickou liečbou postupne odznieva.. Pre túto duševnú chorobu v pravom slova zmysle nemohol rozpoznať nebezpečenstvo svojho konania pre spoločnosť a nemohol toto konanie ovládať. V obmedzenej miere chápe účel a zmysel trestného konania, ktoré je však chorobne zmenené, pričom znalci  navrhujú nariadiť obvinenému ochrannú ambulantnú psychiatrickú liečbu. Pri splnení tohto opatrenia znalci nepovažujú jeho pobyt na slobode z psychiatrického hľadiska za nebezpečný.
       Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
      Na základe vyššie uvedeného som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor